Man vas ná meisie (8) se moord | Maroela Media
'n 23-jarige man is buite Sabie in Mpumalanga in hegtenis geneem in verband met die ontvoering en moord op 'n agtjarige meisie.
Maroela Media het vroeër berig die meisie, Nokubonga Nonyane, se liggaam is op 12 Junie by Numbi naby Hazyview gevind deur 'n verbyganger wat daarna die polisie ontbied het. Toe die polisie by die toneel opgedaag het, het hulle bevestig dit is inderdaad Nokubonga wat Vrydag 8 Junie as vermis aangemeld is.
Nokubonga is op teen omstreeks 15:30 die laaste keer lewend gesien toe sy saam met haar maats gespeel het, maar nooit huis toe gekom het nie.
Kol. Mtsholi Bhembe, provinsiale polisiewoordvoerder, het gesê speurders het 'n volskaalse ondersoek van stapel gestuur wat Sondag tot die verdagte se inhegtenisneming by sy skuilplek buite Sabie gelei het.
Die verdagte sal na verwagting Dinsdag in die Kabokweni-landdroshof verskyn op aanklagte van ontvoering, verkragting en moord.